*For animasjonsfilmen fra 2018 med samme navn, se Grinchen (film fra 2018)*

***Grinchen*** (engelsk: Dr. Seuss' How the Grinch Stole Christmas) er en eventyrfilm for barn fra 2000 med Jim Carrey i hovedrollen. Den handler om den klassiske amerikanske fortellingen om et grønt monster (Grinchen) som forsøker å ødelegge julen for alle.

Handling
--------

Alle innbyggerne i Whoville (norsk: Hvemvik) elsker julen. Det eneste unntaket er Grinchen, en folkevond og uhyggelig grønn skapning, som hater både julefeiringen og alle innbyggerne i Whoville. Innbyggerne liker ikke Grinchen på grunn av hans mange skadelige og skumle påfunn mot dem. Seks år gamle Cindy Lou Who mener at folk er alt for opptatt av forbruk, julegaver og fest, isteden for å bruke tid sammen med familie og gode venner. En dag sniker Grinchen seg inn på postkontoret, og Cindy oppdager ham. Senere oppdager hun hans tragiske fortid.

Cindy får vite at Grinchen ankom Whoville som baby, og ble adoptert av to eldre søstre. Da han var åtte år gammel forelsket han seg i Martha May Whovier, en av de peneste jentene på skolen, som gjengjeldte følelsene hans. Men en gutt som het Augustus May Who ble sjalu da han så at Martha var venn med Grinchen, og begynte å mobbe ham. Den julen laget Grinchen en engel som han ville gi Martha i julegave. Men fordi Augustus hadde gjort narr av at han hadde skjegg, forsøkte Grinchen å barbere seg. I stedet kuttet han seg stygt i ansiktet. Da han møtte opp på skolen dagen etter, ble han ertet av alle, også av lærerne. Den eneste som ikke gjorde narr av ham var Martha. Til slutt mistet han besinnelsen og skrek ut at han hatet julen. Deretter strøk han i vei til toppen av Mount Crumpit (Crumpit-fjellet), der han har bodd siden.

Mange år etter denne hendelsen er Augustus May Who ordfører i Whoville. Cindy klatrer opp til Mount Crumpit for å invitere Grinchen til julefeiringen. Først vil han ikke, men så ombestemmer han seg da det slår ham at dette kan være en mulighet både til å treffe Martha igjen og til å hevne seg på Augustus. Grinchen deltar i flere arrangementer, og har det gøy. Men Augustus May Who dukker opp og ødelegger det hele ved å gi Grinchen en barbermaskin som julegave, noe som minner ham om ydmykelsen han opplevde som ung. Deretter entrer Augustus scenen og frir til Martha under alles påsyn. Han gir henne en stor, glorete forlovelsesring og en ny bil i forlovelsesgave. Dette får Grinchen til å bryte ut i en tirade av anklager mot byens innbyggere; han sier at i Whoville dreier julen seg bare om gaver som de snart kommer til å kaste i søpla, som så vil bli dumpet ved Mount Crumpit, rett ved hans eget hjem. Med barbermaskinen sin glattbarberer han hodet til Augustus, så brenner han ned juletreet med en improvisert flammekaster. Etter å ha rast rundt i Whoville og ødelagt alt som har kommet i hans vei, drar han hjem til Mount Crumpit.

Etter alt dette har Grinchen fått nok av både Whoville og julefeiringen deres. Han bestemmer seg for å ødelegge hele julen ved å stjele alle pakkene, julepynten og julematen mens innbyggerne sover. Han kler seg ut som julenissen, og hunden Max kler han ut som reinsdyr. Så drar han ned til Whoville, og det første huset han lister seg inn i, er Cindys hus. Hun oppdager ham i det han er i ferd med å stjele juletreet, og han finner på en løgn for å slippe unna henne. Deretter går han fra hus til hus og stapper alt av gaver, pynt og julemat i en stor sekk, før han klatrer tilbake til toppen av Mount Crumpit. Planen hans er å dytte hele sekken utfor fjellsiden slik at alt innholdet vil bli ødelagt.

Når innbyggerne i Whoville våkner neste morgen, da julefeiringen skal begynne for alvor, blir de sjokkert over at alle spor av julen er borte. Ordfører Augustus May Who sier at det er Cindys skyld; fordi det var hun som inviterte Grinchen til byen, er det hun som er ansvarlig for at julen er ødelagt. Men faren hennes, postmannen Lou Lou Who, som er en mann som alltid har et lyst sinn, forsvarer Cindy. Han forteller May Who og alle de andre det Cindy lenge har forsøkt å forklare dem - at julen burde handle om å ha det hyggelig med familie og venner, ikke bare om dyre gaver og flott dekorasjon. Innbyggerne er enige med Lou, og begynner å synge byens egen julesang.

Før Grinchen rekker å kaste alle de stjålne gavene og julepynten ned fjellsiden, hører han sangen fra alle innbyggerne nede i Whoville. Han skjønner at han ikke har klart å sette en stopper for julefeiringen deres. Så slår det ham plutselig hva julen egentlig handler om, og hjertet hans blir brått tre størrelser større. Samtidig begynner sleden med sekken full av gaver å gli utover kanten av stupet, sammen med Cindy, som hadde kommet for å tilbringe julen sammen med ham. Med en kraftanstrengelse klarer Grinchen å løfte den fulle sleden vekk fra stupet, og så bærer han Cindy i sikkerhet. Sammen kjører de ned hele fjellsiden for å returnere alle tingene til innbyggerne i Whoville.

Grinchen ber alle innbyggerne i Whoville om unnskyldning for det han har gjort, og overgir seg selv til politiet. De godtar unnskyldningen hans, og politiet nekter å etterkomme Augustus May Whos krav om at de skal bruke pepperspray på Grinchen og arrestere ham. Martha avviser May Whos ekteskapstilbud, og gir ham forlovelsesringen tilbake. Hun sier at hjertet hennes tilhører Grinchen. Etterpå blir Grinchen med på den store julefesten i Whoville, synger sanger, og inviterer alle sammen til middag og fest hjemme hos ham på fjelltoppen.

I Norge
-------

I Norge er filmen blitt utgitt på VHS, DVD, Blu-Ray, digitalt kjøp, leie og streaming.

Kun VHS, noen digitale kjøp- og leiesteder og streamingtjenester (som HBO Max og Viaplay) har filmen med norsk tale. 

DVD og Blu-Ray-versjonene har kun norsk tekst.

Rolleliste
----------

| Rolle (norsk) | Rolle (engelsk) | Beskrivelse av rollefiguren | Engelsk/original stemme | Norsk stemme |
| --- | --- | --- | --- | --- |
| Fortelleren | *The Narrator* |  | Anthony Hopkins | Arne Hjeltnes |
| Grinchen | *The Grinch* | Grinchen hater julen, og alle innbyggerne i Whoville.
Som barn ble han ydmyket på skolen av Augustus May Hvem. | Jim Carrey | Håvard Bakke |
| Grinchen som barn (8 år gammel) |  |  | Josh Ryan Evans | Lena Meieran |
| Max |  | Grinchens trofaste hund | Frank Welker |  |
| Cindy Lou Hvem | *Cindy Lou Whovier* | En snill jente som bor i Whoville | Taylor Momsen | Hanna Kanutta Helstad |
| Martha May Hvem | *Martha May Whovier* | Grinchens tidligere klassekamerat, som Grinchen forelsket seg i som barn | Christine Baranski | Marianne Krogness |
| Martha May Hvem (8 år) |  |  | Landry Allbright |  |
| Ordfører Augustus May Hvem | *Mayor Augustus MayWho* | Grinchens plageånd da de var barn. Som voksen er han byens arrogante og fordomsfulle ordfører. | Jeffrey Tambor | Ivar Nørve |
| Ordfører Augustus May Hvem (8 år) |  |  | Ben Bookbinder |  |
| Louie Lou Hvem | *Louie Lou Who* | Byens postmester, og Cindys far | Bill Irwin | Per Frisch |
| Betty Lou Hvem | *Betty Lou Who* | Cindys mor, som konkurrerer med Marthas om å dekorere huset sitt mest og finest til jul | Molly Shannon | Birgitte Victoria Svendsen |
| Rådgiver Hubris |  | Ordførerens kyniske medarbeider | Clint Howard | Nicolay Lange-Nielsen |
| Rådgiver Hubris (8 år) |  |  | Reid Kirchenbauer |  |
| Clarnella Who |  | Den ene av søstrene som adopterte Grinchen da han var barn | Mindy Sterling |  |
| Rose Who |  | Den andre av søstrene som adopterte Grinchen da han var barn | Rachel Winfree |  |
| Drew Lou Who |  | En av sønnene til Lou og Betty; bror til Cindy | Jeremy Howard |  |
| Stu Lou Who |  | Den andre sønnen til Lou og Betty; bror til Cindy | T. J. Thyne |  |
| Offiser Wholihan | *Officer Wholihan* | Politisjefen i Whoville | Jim Meskimen |  |
| Miss Rue Who | *Miss Rue Who* | Læreren på skolen i Whoville | Mary Stein |  |
| Ansatt ved post-kontoret i Whoville. |  |  | Deep Roy |  |
| Eldre innbygger |  |  | Rance Howard |  |
| Band-medlem. |  |  | Verne Troyer |  |
| Innbygger i Whoville. |  |  | Bryce Howard |  |

Referanser
----------

1. 1 2  «How the Grinch Stole Christmas». *Internet Movie Database* **(engelsk)**. Besøkt 21. april 2023.
2. ↑  «How the Grinch Stole Christmas». *Metacritic*. Besøkt 21. april 2023.
3. ↑  ; besøksdato: 15. april 2016.
4. 1 2 3  ; besøksdato: 15. april 2016.
5. 1 2 3 4  ; besøksdato: 15. april 2016.
6. ↑  ; besøksdato: 15. april 2016.
7. ↑  ; besøksdato: 15. april 2016.
8. ↑  ; besøksdato: 15. april 2016.
9. ↑  ; besøksdato: 15. april 2016.
10. 1 2 3 4 5 6  ; besøksdato: 15. april 2016.
11. 1 2 3 4 5 6 7 8 9 10 11 12   (på cs) *ČSFD*, 2001, Wikidata Q3561957,
12. 1 2  «How the Grinch Stole Christmas». *Box Office Mojo*. Besøkt 18. november 2021.
13. ↑  ; *Box Office Mojo*; besøksdato: 13. mai 2022.
14. 1 2 3 4 5 6   Internet Movie Database, «Release Info», verkets språk engelsk, flere språk, besøkt 18. november 2021[Hentet fra Wikidata]

Eksterne lenker
---------------

* (en) Dr. Seuss' How the Grinch Stole Christmas – kategori av bilder, video eller lyd på Commons Rediger på Wikidata
* (en) *Grinchen* på Internet Movie Database Rediger på Wikidata

* (no) *Grinchen* hos Filmfront Rediger på Wikidata

* (no) *Grinchen* på NRK TV Rediger på Wikidata

* (sv) *Grinchen* i Svensk Filmdatabas Rediger på Wikidata

* (da) *Grinchen* i Danmark Nationale Filminstitut Rediger på Wikidata

* (en) *Grinchen* på AllMovie Rediger på Wikidata

* (fr) *Grinchen* på Allociné Rediger på Wikidata

* (nl) *Grinchen* på MovieMeter Rediger på Wikidata

* (en) *Grinchen* på Turner Classic Movies Rediger på Wikidata

* (en) *Grinchen* på American Film Institute Rediger på Wikidata

|  |  |
| --- | --- |
| Oppslagsverk/autoritetsdata | VIAF **·** LCCN **·** BNF **·** BNF (data)
 |